Імкліва бяжыць час, адыходзяць у іншы свет людзі, многае сціраецца з памяці. Але старонкі гісторыі павінны папаўняцца і служыць урокам для маладога пакалення. За плячыма членаў клуба жыццё, багатае на падзеі, сустрэчы з цікавымі асобамі. На пасяджэнні было шмат успамінаў. Праходзіла яно па традыцыі ў адной з залаў філіяла музея, які размешчаны ў падвальным памяшканні палаца Тызенгаўзаў. Вялася канструктыўная, зацікаўленая размова, распрацоўваўся план далейшай работы. Шмат прапаноў унеслі Ала Эдмундаўна Кейзік, Ганна Францаўна Літвіновіч, Наталля Мікалаеўна Булавінцава, Раіса Леанідаўна Курачэнка і іншыя. У прыватнасці, у Год малой радзімы запланавана правесці сустрэчы з аўтарамі кніг пра вёсачкі нашага раёна, запрасіць на іх тых, каму прысвечаны выданні.